Din tar-ritratt mhi ħadd ħlief il-kantanta Moira Stafrace li llum qed tiċċelebra għeluq il-51 sena tagħha. Twieled bħal-lum il-25 ta' Jannar tal-1971. Moira hi miżżewġa lil Chris Scicluna u għandhom tifla, Michela. Huma ltaqgħu fl-1993 u bdew idoqqu flimkien. F'dik l-istess sena kienu akkumpanjaw lil William Mangion bħala backing vocalists għall-kanzunetta This Time fil-Eurovision Song Contest. Sena wara, fl-1994, kien imiss proprju lilhom biex ikunu l-ambaxxaturi Maltin fil-Eurovision meta interpretaw il-kanzunetta More Than Love li kklassifikat fil-ħames pożizzjoni. Fl-1999 Chris u Moira rritornaw fil-Eurovision meta l-kanzunetta tagħhom Believe In Peace rebħet il-Malta Song for Europe. Il-kanzunetta kienet interpretata minn Times Three, fejn waħda mit-tlett kantanti kienet Diane Stafrace, oħt Moira. Moira kienet ukoll backing vocalist meta l-kanzunetta marret għall-Eurovision. Sentejn ilu, fl-2019, għalqu 25 sena jkantaw flimkien bħala d-duo Chris & Moira. Nawguraw lil Moira l-isbaħ xewqat f'għeluq sninha.